TomTom  Navigatsioonitarkavara on ka tasuta saadaval, aga TomTomi eeliseks on telefoni salvestatud kaardid, mille olemasolu välistab vajaduse andmesideme järele kallite rändlushindadega. Seda esialgu paraku vaid iPhone'is, ülejäänud peavad leppima mitte nii mugavate tarkvaradega.  TomTom sisaldab kõiki rõõme ja puudusi, mis eraldiseisva seadme kasutajailegi tuttavad, ent natuke erinev on kaartide jaotumine. Nimelt on  telefoniversioonis erinevate regioonide jaoks loodud iseseisvad rakendused - Baltimaad asetsevad Ida-Euroopa regioonis, sattudes Põhjamaadesse leiate paraku eest vajaduse soetada Lääne-Euroopa rakendus - tüütuvõitu lisakulu. Ühes rakenduses erinevaid regioone osta ei saa, mis muudab ka pikemate teekondade kavandamise veidi ebamugavaks. Natuke peavad pettuma ka "Tähtede sõja" fännid - populaarne Darth Vaderi navigatsioonihääl pole Ida-Euroopa regioonis kasutatav.  Paljud on kuulnud ka Garmini telefonirakendusest,  ent toda suurepärast toodet pakutakse vaid Põhja-Ameerika klientidele ja sedagi reaalajas võrgust laaditavate kaartidega.  TomTomi Ida-Euroopa rakenduse eest tuleb välja käia 60 eurot, Lääne-Euroopa eest 70 ja Venemaa kergendab kukrut suisa 80 euro jagu. Darth Vader juhatab teile teed viieeurose hüvitise eest.